钦定古今图书集成/明伦汇编/官常典/第579卷 > 周金
## 钦定古今图书集成/明伦汇编/官常典/第579卷 > 周金

按《明外史》本传：“金字子庚，武进人，正德三年进士。授
工科给事中，累迁户科都给事中。疏言京粮岁入三
百五万，而食者岁乃四百三万，当痛为澄汰。中官迎
佛及监织造者，滥乞引盐，暴横道路，当罢。都督马昂
纳有妊女弟，当诛昂而还其女。朝议用兵土鲁番，复
哈密，金言西边虚惫，而土鲁番险远，且青海之寇窥
伺西宁，不宜计。”哈密已卒，从金议。嘉靖元年由太仆
寺少卿迁都察院右佥都御史，巡抚延绥。边人贫甚，
穷冬多不裤。金为招商聚粟，广屯积刍，以时给其食。
改抚宣府，进右副都御史。大同方杀张文锦，边卒皆
骄。总督侍郎冯清苛刻诸军请粮，不从，且欲鞭之，众
遂轰然围帅府。金方病，出坐院门，召诸把总官，佯骂
曰：“是若辈剥削之过。”欲痛鞭之。军士气已平，拥而前
为把总，请曰：“总制不恤我耳。”金从容谕以利害，众悉
散解去。改抚保定。巡按御史李新芳疑广平知县谋
已，文致其罪，并欲执知府。知府不就执。乃发兵二千
往捕之。知府及佐贰皆窜，一城尽空。新芳力擒系知
府，抶诸佐贰。金发其罪状，而都御史王廷相庇新芳，
与相争。帝卒下新芳刑部，黜其官。迁兵部右侍郎。未
几，进右都御史，总督漕运，巡抚凤阳诸府。久之，擢南
京刑部尚书，就转户部。致仕归，岁馀卒。赠太子太保，
谥“襄敏。”